Марко Ганчев
Недейте казва, че съм скромен

chitanka.info

Недейте казва, че съм скромен,

а убийте излишното си самочувствие.

Човечеството цял живот върши това.

Отначало то се смяташе

за аристократ на вселената,

произлязъл от Бога

и наследил чертите му.

Но скоро трябваше

да слезе на земята.

Ах, земята!

И тя поддържаше

парвенюшките амбиции на човека.

Дълго време той я смяташе

за център на вселената,

около който другите небесни тела

кръжат покорно.

Но скоро разумът сложи край

и на тая илюзия.

Ах, разумът! Разумът остана

последната гордост на човека.

Той вярваше, че с него

вечно ще господства

над живата и мъртвата природа.

Но ето че сам създаде машини,

които мислят по-бързо от него.

Човечеството цял живот убива

излишното си самочувствие.

И всъщност това са

великите му постижения.

Недейте казва, че съм скромен…

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.